Document ID: 32013D0443

KOMMISSIONENS GENNEMFØRELSESAFGØRELSE
af 27. august 2013
om visse beskyttelsesforanstaltninger over for højpatogen aviær influenza af subtype H7N7 i Italien, herunder oprettelse af supplerende spærrezoner, og om ophævelse af gennemførelsesafgørelse 2013/439/EU
(meddelt under nummer C(2013) 5623)
(Kun den italienske udgave er autentisk)
(EØS-relevant tekst)
(2013/443/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4, og
ud fra følgende betragtninger:
(1)
Aviær influenza er en infektiøs virussygdom hos fugle, herunder fjerkræ. Infektioner med aviær influenza-vira hos tamfjerkræ forårsager to hovedformer af sygdommen, som har forskellig virulens. Den lavpatogene form giver generelt kun milde symptomer, mens den højpatogene form forårsager meget stor dødelighed hos de fleste fjerkræarter. Sygdommen kan have alvorlige konsekvenser for fjerkræopdrættets rentabilitet.
(2)
Man finder hovedsagelig aviær influenza hos fugle, men infektionen kan under visse omstændigheder også forekomme hos mennesker, skønt der generelt er tale om en meget lille risiko.
(3)
Ved udbrud af aviær influenza er der risiko for, at sygdomsagensen spreder sig til andre bedrifter, hvor der holdes fjerkræ eller andre fugle i fangenskab. Sygdomsagensen kan således sprede sig fra en medlemsstat til andre medlemsstater eller til tredjelande via handel med levende fugle eller produkter fremstillet heraf.
(4)
Rådets direktiv 2005/94/EF (3) indeholder bestemmelser om visse forebyggende foranstaltninger vedrørende overvågning og tidlig påvisning af aviær influenza samt minimumsbekæmpelsesforanstaltninger, som skal gennemføres i tilfælde af et udbrud af aviær influenza hos fjerkræ eller andre fugle i fangenskab. I henhold til direktivet skal der oprettes beskyttelses- og overvågningszoner i tilfælde af et udbrud af højpatogen aviær influenza.
(5)
Ved Rådets direktiv 2009/158/EF (4) er der fastsat regler for samhandelen inden for EU med disse produkter, herunder bestemmelser om udstedelse af de relevante veterinærcertifikater.
(6)
Efter Italiens underretning om et udbrud af højpatogen aviær influenza af subtype H7N7 på en bedrift i kommunen Ostellato i provinsen Ferrara i regionen Emilia-Romagna den 15. august 2013 vedtog Kommissionen gennemførelsesafgørelse 2013/439/EU (5), som indeholder bestemmelser om oprettelse af beskyttelses- og overvågningszoner rundt om udbruddet.
(7)
Den 21. august 2013 underrettede Italien om endnu et tilfælde af sygdommen i kommunen Mordano i provinsen Bologna og den 23. august 2013 om et tredje udbrud i kommunen Portomaggiore i provinsen Ferrara, begge i regionen Emilia-Romagna, og traf straks de foranstaltninger, der er påkrævet i henhold til direktiv 2005/94/EF, herunder oprettelse af beskyttelses- og overvågningszoner samt supplerende spærrezoner, der bør fastsættes i del A, B og C i bilaget til denne afgørelse.
(8)
Kommissionen har gennemgået de pågældende foranstaltninger sammen med Italien og finder det godtgjort, at grænserne for de zoner, landets kompetente myndighed har oprettet, ligger tilstrækkelig langt fra den bedrift, hvor det bekræftede udbrud er konstateret.
(9)
For at hindre unødvendige forstyrrelser i samhandelen inden for EU og for at undgå, at tredjelande indfører uberettigede handelshindringer, er det nødvendigt hurtigt at afgrænse de oprettede zoner i Italien på EU-plan og fastsætte, at der ikke må sendes levende fjerkræ, æglægningsklart fjerkræ, daggamle kyllinger eller rugeæg fra de pågældende zoner til andre medlemsstater eller til tredjelande.
(10)
Daggamle kyllinger udgør en ubetydelig risiko for spredning af sygdommen, forudsat at de i overensstemmelse med bestemmelserne i artikel 30, litra c), nr. iii), andet afsnit, i direktiv 2005/94/EF er udklækket af rugeæg med oprindelse på fjerkræbedrifter uden for beskyttelses- og overvågningszonerne, og afsendelsesrugeriet med sine logistiske systemer og biosikkerhedsforhold kan sikre, at æggene ikke har været i kontakt med andre rugeæg eller daggamle kyllinger, som har oprindelse i fjerkræflokke inden for de oprettede beskyttelses- eller overvågningszoner og derfor har en anden sundhedsstatus.
(11)
Rugeæg udgør ligeledes en ubetydelig risiko for spredning af sygdommen, forudsat at de i overensstemmelse med bestemmelserne i artikel 30, litra c), nr. iv), i direktiv 2005/94/EF har oprindelse på bedrifter uden for beskyttelses- og overvågningszonerne, og emballagen desinficeres før afsendelse til et udpeget rugeri.
(12)
Den kompetente myndighed i Italien bør således kunne give tilladelse til, at daggamle kyllinger og rugeæg afsendes fra de supplerende spærrezoner som afgrænset i denne afgørelse i overensstemmelse med kravene i direktiv 2005/94/EF, forudsat at Italien forinden skriftligt underretter om forsendelsen, og bestemmelsesmedlemsstaten eller -tredjelandet bekræfter sit forudgående samtykke til at modtage disse forsendelser.
(13)
Med henblik på kontrol med, at bestemmelserne i denne afgørelse overholdes, bør veterinærcertifikaterne i direktiv 2009/158/EF indeholde en henvisning til dette krav.
(14)
Af hensyn til klarheden bør gennemførelsesafgørelse 2013/439/EU ophæves.
(15)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Italien påser, at beskyttelseszonerne, overvågningszonerne og de supplerende spærrezoner, der er oprettet i henhold til artikel 16, stk. 1 og 4, i direktiv 2005/94/EF, som minimum omfatter de områder, der er angivet i del A, B og C i bilaget til denne afgørelse.
Artikel 2
1. Italien påser, at der ikke sendes levende fjerkræ, æglægningsklart fjerkræ, daggamle kyllinger eller rugeæg fra de i bilagets del A, B og C angivne zoner til andre medlemsstater eller til tredjelande.
2. Uanset stk. 1 kan den kompetente myndighed i Italien give tilladelse til, at daggamle kyllinger og rugeæg sendes fra de i bilagets del C angivne zoner til andre medlemsstater eller til tredjelande, forudsat at:
a)
foranstaltningerne i artikel 30, litra c), nr. iii), andet afsnit, og nr. iv), i direktiv 2005/94/EF gennemføres
b)
den kompetente myndighed i bestemmelsesmedlemsstaten eller -tredjelandet underrettes forinden skriftligt om forsendelsen og påtager sig at modtage sendingerne af daggamle kyllinger og rugeæg og at meddele den kompetente myndighed i Italien datoen for deres ankomst til bestemmelsesbedriften på landets område.
3. Italien påser, at veterinærcertifikaterne, der ledsager forsendelser som omhandlet i stk. 2, der skal sendes til andre medlemsstater, indeholder følgende angivelse:
»Denne sending er i overensstemmelse med de dyresundhedsbetingelser, der er fastsat i Kommissionens gennemførelsesafgørelse 2013/443/EU (6).
Artikel 3
Gennemførelsesafgørelse 2013/439/EU ophæves.
Artikel 4
Denne afgørelse er rettet til Den Italienske Republik.
Udfærdiget i Bruxelles, den 27. august 2013.

Labels: 3
18
6